*De keressétek először az Ő országát és igazságát, és ezek is mind ráadásul megadatnak nektek.*

(Mt 6,33)

Új év, új lehetőségek, új célok. De mi legyen a sorrend? Vajon eltalálom a legfontosabbat? Az idézett Ige vers ebben segít.

Keresd Istent és az Ő országát. A mondat egy olyan szövegkörnyezetben hangzik el, ahol az élet hétköznapi gondjai vannak említve: étel, ruházat, melyekre mindenkinek szüksége van. Amiért néha és/vagy egyesek aggódni szoktak. Ha a fenti sorrendet követem, nincs szükség aggodalomra. Keresem az Ö országát és Ő gondoskodik. Ez a helyes sorrend. Isten jelenlétében nem a lustaság fog megjelenni, hanem a hála. Nem az elkényelmesedés, hanem akaratának betöltése, az általa létrehozott lehetőségek kihasználása.

A legfontosabb, hogy a legfontosabb legyen a legfontosabb – szokás mondani. A most induló évben lehet ez a cél. Legelső helyen Isten és az Ő királysága. Ezáltal kialakul a helyes értékrend és Isten pedig el nem képzelt módon gondoskodhat rólunk. Mert az Ő szeretete megfogható módon jelentkezik. A karácsony is erről beszélt: *Mert úgy szerette Isten a világot, hogy egyszülött Fiát adta, hogy aki hisz őbenne, el ne vesszen, hanem örök élete legyen.* (Jn 3,16)

Tapasztald meg Isten szeretetét az év minden napján! *Vadon Gyula*